Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3 (2021/C 453/06)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE STANDARDMUUDATUSE KOHTA, MILLEGA MUUDETAKSE KOONDDOKUMENTI

„Castilla“

PGI-ES-A0059-AM02

Teate esitamise kuupäev 20. august 2021

HEAKSKIIDETUD MUUDATUSE KIRJELDUS JA PÕHJUSED

1. Selliste analüütiliste näitajatega nagu jääksuhkrusisaldus ja lenduvate hapete sisaldus seotud terminite kohandamine kehtivate õigusnormidega.

Kirjeldus

Analüütiline näitaja „jääksuhkrusisaldus“ nimetatakse ümber „üldsuhkrusisalduseks fruktoosi ja glükoosina“ vastavalt komisjoni 17. oktoobri 2018. aasta rakendusmääruse (EL) 2019/34 artiklile 20, milles on määratletud üldsuhkrusisaldus fruktoosi ja glükoosina.

Samuti on asjakohane täpsustada, et lenduvate hapete sisaldust väljendatakse äädikhappena.

Sellega on muudetud tootespetsifikaadi punkti 2 alapunkti 1, muudatus ei mõjuta koonddokumenti.

Tegemist on standardmuudatusega, kuna sellega kohandatakse termineid, mida kasutatakse seoses füüsikalis-keemiliste omadustega, ning sellega ei muudeta kuidagi lõpptoodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega ei liigitu see muudatus ühekski määruse (EL) 2019/33 artikli 14 lõikes 1 käsitletud muudatuseks.

Põhjendus

Täpsustada, kuidas tuleb mõõta veini kahe analüütilise näitaja väärtusi (suhkrusisaldus ja lenduvate hapete sisaldus).

2. Ajakohastatud on viiteid õigusaktidele.

Kirjeldus

Ajakohastatud on tootespetsifikaadi punktides 3, 8 ja punkti 9 alapunktis 2 ning koonddokumendi punkti 5 alapunktis 1 esitatud viiteid õigusaktidele.

See on standardmuudatus, kuna tegemist on ajakohastamisega. Seega ei liigitu see muudatus ühekski määruse (EL) 2019/33 artikli 14 lõikes 1 käsitletud muudatuseks.

Põhjendus

Viited vananenud õigusaktidele on asendatud viidetega kehtivatele ühenduse õigusaktidele.

3. Uute sortide lisamine

Kirjeldus

Viinamarjasortide nimekirja lisatakse valged sordid ’Alarije’, ’Albarín Blanco’, ’Albariño’, ’Albillo Dorado’, ’Colombard’, ’Garnacha Blanca’, ’Montúa/Chelva’, ’Palomino’, ’Pardina/Jaén Blanco’ ja ’Planta Nova/Tardana’ ning punased sordid ’Garnacha Peluda’, ’Marselan’, ’Moribel’, ’Touriga Nacional’ ja ’Tinto Fragoso’.

Sellega on muudetud tootespetsifikaadi punkti 6, muudatus ei mõjutata koonddokumenti, kuna tegemist on kõrvalsortidega.

Tegemist on standardmuudatusega, kuna uusi viinamarjasorte kasutatakse sama liiki kaitstud geograafilise tähisega veinide valmistamiseks ning seega ei tähenda see kaitstud päritolunimetusega toote olulist muutmist, kuna see säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega ei liigitu see muudatus ühekski määruse (EL) 2019/33 artikli 14 lõikes 1 käsitletud muudatuseks.

Põhjendus

Uute sortide lisamine on ajendatud vajadusest kohandada kaitstud geograafilise tähise „Castilla“ tootespetsifikaat tootmispiirkonna viinamarjakasvatuspotentsiaaliga ja vajadusega pakkuda laiemat valikut veine nii traditsiooniliste kui ka tänapäevasemate sortide puhul.

Need sordid on tootmispiirkonnas heaks kiidetud ja loetletud 10. märtsi 2020. aasta kuningliku dekreedi 450/2020 (millega muudetakse põllumajanduse, kalanduse ja toiduainete ministeeriumi 29. oktoobri 2018. aasta kuninglikku dekreeti 1338/2018 veinisektori tootmisvõimsuse kohta) XXI lisas.

Veinipiirkonna tootjad kasvatavad mainitud sorte 3 644,15 hektaril laiuvates viinamarjaistandustes. Kogemused, mis on piirkonnas saadud nende sortide kasutamisega eri toodete valmistamisel, on andnud väga positiivseid ja eristuvaid tulemusi, mis vastavad kaitstud geograafilise tähisega veinide „CASTILLA“ tootespetsifikaadi nõuetele, samuti on turul nõudlus nendest sortidest toodetud veinide järele.

4. Lisatud on võimalus kasutada märgistusel väiksema geograafilise üksuse nime.

Kirjeldus

Lisatud on väiksem geograafiline üksus „Campo de Calatrava“ ja selle määratlus.

Sellega on muudetud tootespetsifikaadi punkti 8 ja koonddokumendi punkti 9.

Tegemist on standardmuudatusega, kuna sellega viiakse tootespetsifikaat vastavusse kehtivate eeskirjadega. Seega ei liigitu see muudatus ühekski määruse (EL) 2019/33 artikli 14 lõikes 1 käsitletud muudatuseks.

Põhjendus

Vastavalt määruse (EÜ) nr 1234/2007 (millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus)) artikli 118 lõikele 1 avaldati 12. aprillil 2011 Castilla-La Mancha autonoomse piirkonna ametlikus väljaandes (Diario Oficial de Castilla-La Mancha) piirkondliku põllumajandus- ja keskkonnaministeeriumi 31. märtsi 2011. aasta otsus, millega määratakse kindlaks ja kehtestatakse eeskirjad väiksema geograafilise üksuse Campo de Calatrava kasutamiseks kaitstud geograafilise tähisega veinide „Vinos de la Castilla“ puhul.

Komisjoni 17. oktoobri 2018. aasta delegeeritud määruse (EL) 2019/33 (millega täiendatakse Euroopa Parlamendi ja nõukogu määrust (EL) nr 1308/2013 veinisektori kaitstud päritolunimetuste, geograafiliste tähiste ja traditsiooniliste nimetuste kaitsetaotluste, vastuväite esitamise menetluse, kasutuspiirangute, tootespetsifikaatide muutmise, tühistamise ning märgistamise ja esitlusviisi osas) avaldamisega lisatakse artikli 55 lõike 2 alusel nõue määratleda koonddokumendis ja tootespetsifikaadis täpselt asjaomane geograafiline üksus.

KOONDDOKUMENT

1. Nimi (nimed)

Castilla

2. Geograafilise tähise tüüp:

KGT – kaitstud geograafiline tähis

3. Viinamarjasaaduste kategooriad

1. Vein

3. Liköörvein

5. Kvaliteetvahuvein

8. Poolvahuvein

16. Üleküpsenud viinamarjadest valmistatud vein

4. Veini(de) kirjeldus

1. Vein, poolvahuvein ja vahuvein, valge ja roosa vein

LÜHIKE TEKSTILINE KIRJELDUS

Valged ja roosad veinid on üldiselt väikese alkoholisisaldusega ning eristuvad oma aroomibuketiga, mida iseloomustavad tugevad puuvilja- ja lillenoodid.

Valged veinid on elegantsed, kerged ja mõõduka happesusega, roosad veinid on väga kirkad ja särtsakad, erkroosa värvuse ja hea säilivusega, maitselt väga värsked, hõrgud ja puuviljase järelnoodiga.

Poolvahuveinid on iseloomult värsked ja aromaatsed ning vahuveinid on elegantsed ja kerged.

* Lenduvate hapete sisalduse piirmäär suureneb veini vananedes kuni 18 milliekvivalendini liitri kohta üle nelja-aastaste veinide puhul.

* Maksimaalne vääveldioksiidi üldsisaldus: 250 milligrammi liitri kohta, kui suhkrusisaldus on vähemalt 5 grammi liitri kohta (v.a vahuveinid)

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

11

Minimaalne tegelik alkoholisisaldus (mahuprotsentides):

11

Minimaalne üldhappesus:

4 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta):

10

Maksimaalne vääveldioksiidi üldsisaldus (milligrammides liitri kohta):

180

2. Vein, poolvahuvein ja vahuvein, punane vein

LÜHIKE TEKSTILINE KIRJELDUS

Aromaatsed, hea tasakaalu ja struktuuriga veinid, milles on rohkelt parkaineid, fenoolse struktuuriga, mis annab punastele veinidele erksa värvuse, täidluse ja rohkelt nüansse.

Poolvahuveinidele on iseloomulikud värskus ja aromaatsus ning vahuveinid on elegantsed ja kerged.

* Lenduvate hapete sisalduse piirmäär suureneb veini vananedes kuni 18 milliekvivalendini liitri kohta üle nelja-aastaste veinide puhul.

* Maksimaalne vääveldioksiidi üldsisaldus: 200 milligrammi liitri kohta, kui suhkrusisaldus on vähemalt 5 grammi liitri kohta (v.a vahuveinid)

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

12

Minimaalne tegelik alkoholisisaldus (mahuprotsentides):

12

Minimaalne üldhappesus:

4 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta):

10

Maksimaalne vääveldioksiidi üldsisaldus (milligrammides liitri kohta):

150

3. Liköörvein

LÜHIKE TEKSTILINE KIRJELDUS

Nüansirikkad ja suure alkoholisisaldusega veinid.

* Lenduvate hapete sisalduse piirmäär suureneb veini vananedes kuni 18 milliekvivalendini liitri kohta üle nelja-aastaste veinide puhul.

* Maksimaalne vääveldioksiidi üldsisaldus: 200 milligrammi liitri kohta, kui suhkrusisaldus on vähemalt 5 grammi liitri kohta (v.a vahuveinid)

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

17,5

Minimaalne tegelik alkoholisisaldus (mahuprotsentides):

15

Minimaalne üldhappesus:

4 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta):

10

Maksimaalne vääveldioksiidi üldsisaldus (milligrammides liitri kohta):

150

4. Üleküpsenud viinamarjadest valmistatud vein

LÜHIKE TEKSTILINE KIRJELDUS

Tootmispiirkonna ainulaadsele kliimale omased valgusküllane ja soe sügis, rohke päikesepaiste viinamarjade valmimise ajal ning madal suhtelise õhuniiskuse tase ja sademevaesus soodustavad viinamarjade üleküpsemist, tänu millele saadakse suurema jääksuhkrusisaldusega ja jõulisema lõhnabuketiga veine.

* Lenduvate hapete sisalduse piirmäär suureneb veini vananedes kuni 18 milliekvivalendini liitri kohta üle nelja-aastaste veinide puhul.

* Vääveldioksiidi sisalduse piirmäärad on samad, mis valge, punase ja roosa veini puhul.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

15

Minimaalne tegelik alkoholisisaldus (mahuprotsentides):

12

Minimaalne üldhappesus:

4 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta):

10

Maksimaalne vääveldioksiidi üldsisaldus (milligrammides liitri kohta):

—

5. Veinivalmistustavad

5.1. Veinivalmistuse eritavad

Veinivalmistuse eritava

Füüsilised või juriidilised isikud või selliste isikute ühendused, kelle valduses on nende kutsetegevusest tingitult või ärilistel eesmärkidel Castilla-La Mancha piirkonnast pärit veinid, võivad nende kirjeldamisel kasutada väljendit „Vino de la Tierra de Castilla“, tingimusel et sellise veini valmistamiseks kasutatud viinamarjad on eranditult pärit tootespetsifikaadis nimetatud geograafilisest piirkonnast ja sortidest ning et tootespetsifikaadis sätestatud nõuded on täidetud.

Liköörveinid ja vahuveinid peavad igal juhul vastama Euroopa Parlamendi ja nõukogu 17. detsembri 2013. aasta määruse (EL) nr 1308/2013 VII lisa II osa asjaomastes punktides sätestatule.

5.2. Suurim saagikus

1. Viinamarjaistandused, kus kasutatakse goblet’-meetodit ehk viinapuude lehtrikujuliseks tagasilõikamist 10 000 kilogrammi viinamarju hektari kohta 70 hektoliitrit hektari kohta

2. Viinamarjaistandused, kus kasutatakse spaleermeetodit ehk tugivõrestikul kasvatamist 16 000 kilogrammi viinamarju hektari kohta 112 hektoliitrit hektari kohta.

6. Piiritletud geograafiline piirkond

See hõlmab Castilla-La Mancha piirkonna omavalitsusüksustes asuvaid maatükke ja istandusaluseid maatükke.

7. Peamised veiniviinamarjasordid

’AIREN’

’BOBAL’

’CABERNET SAUVIGNON’

’GARNACHA TINTA’

’GARNACHA TINTORERA’

’MACABEO – VIURA’

’SYRAH’

’TEMPRANILLO – CENCIBEL’

’VERDEJO’

8. Seos(t)e kirjeldus

8.1. Vein

Kuivus ja rohke päikesepaiste – üle 3 500 tunni aastas – soodustavad viinamarjade õiget küpsemist, mis annab tulemuseks puuvilja- ja lillenootidega jõulise lõhnabuketiga veinid; tänu mulla omadustele saame elegantseid ja kergeid valgeid veine, kirkaid ja särtsakaid erkroosa värvusega hea säilivusega roosasid veine ning aromaatseid, hea tasakaalu ja struktuuriga ja rohke parkainesisaldusega punaseid veine, mille alkoholisisaldus jääb 11–14 kraadi vahele, samas võib mõne marjasaagi puhul alkoholisisaldus küll ka suurem olla, ja fenoolse struktuuriga, mis annab punastele veinidele sügava värvuse, täidluse ja nüansirikkuse.

8.2. Liköörvein

Geograafilisele piirkonna pinnasele iseloomulikud lubjakivirikkad pealiskihid annavad nüansikamaid ja suurema alkoholisisaldusega veine.

8.3. Kvaliteetvahuvein

Kliimale omased jahedad ööd, valgusküllased sügised, mõõdukas temperatuur ja sademevaesus annavad kergeid, aromaatseid ja seedimist soodustavaid vahuveine.

8.4. Poolvahuvein

Vähese orgaanilise ainega lubjakivirikas pinnas annab poolvahuveinidele iseloomulikud jooned: jõuline lõhnabukett, rikkalikkus, hea tasakaal ja puuviljane järelmaitse.

8.5. Üleküpsenud viinamarjadest valmistatud vein

Tootmispiirkonna ainulaadsele kliimale omased valgusküllane ja soe sügis, rohke päikesepaiste viinamarjade valmimise ajal ning madal suhtelise õhuniiskuse tase ja sademevaesus soodustavad viinamarjade üleküpsemist, tänu millele saadakse suurema jääksuhkrusisalduse, jõulisema lõhnabuketi ja rosinanüansiga veine.

9. Olulised lisatingimused (pakendamine, märgistamine, muud nõuded)

Õigusraamistik:

Riiklikud õigusaktid

Lisatingimuse liik:

Täiendavad märgistusnõuded

Tingimuse kirjeldus:

— Märgistusel peab selgelt olema kirjas mõne sellise füüsilise või juriidilise isiku või isikute ühenduse nimi või ärinimi, kes tegeleb piirkonna kohaliku veini turustamisega ja kelle registrijärgne asukoht on Castilla-La Manchas, samuti peab olema selgelt märgitud selle omavalitsusüksuse nimi, kus asub asjaomase isiku peamine tegevuskoht, ning selle kõrval vastava provintsi nimi.

— Lisaetikettidel peab olema pilt Castilla-La Mancha territooriumi kontuurist.

— Märgistusel võib kaitstud geograafilise tähisega „Castilla“ hõlmatud piirkonnast väiksema geograafilise üksusena märkida „Campo de Calatrava“, kui veini valmistamisel on kasutatud eranditult viinamarju, mis pärinevad Ciudad Reali provintsi järgmistest omavalitsusüksustest: Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos ja Villar del Pozo.

Link tootespetsifikaadile

http://pagina.jccm.es/agricul/paginas/comercial-industrial/consejos_new/pliegos/Mod_Pliego_IGP_CASTILLA_CCC_20210412.pdf

(1) EÜT L 9, 11.1.2019, lk 2.